দেবী দুর্গার ‘ইকো-ফ্রেন্ডলি’ সাজসজ্জা! কালনা থেকে পাড়ি বিদেশেও

ওয়েব ডেস্ক: বাঙালির বারো মাসে তেরো পার্বণ। আর এই পুজো-পার্বণের একটি অবিচ্ছেদ্য অংশ চাঁদমালা (Chand Mala)। দেবদেবীর মূর্তিতে শোভা পায় এই মালা। বর্তমানে এই মালা তৈরির ক্ষেত্রে পরিবেশের দিকে নজর রাখছেন শিল্পীরা। কালনার (Kalna) পাল পরিবারের হাতে তৈরি হচ্ছে পরিবেশবান্ধব (Eco Friendly) চাঁদমালা। দুর্গাপুজোর (Durga Puja) প্রাক্কালে জোর কদমে চলছে প্রস্তুতি। এই শিল্পকর্মে ঐতিহ্য রক্ষার পাশাপাশি কর্মসংস্থান পাচ্ছেন গ্রামের মহিলারা।

আগে চাঁদমালা তৈরিতে ব্যবহার হত প্লাস্টিক জাতীয় সামগ্রী। এখন কোরিয়ান কাগজ, ভেলভেট পেপার, পাটের মতো উপকরণ ব্যবহৃত হয়। এছাড়াও চাঁদমালা তৈরিতে ব্যবহার করা হয় পিচবোর্ড, আট পেপার, ক্রিস্টাল, চুমকি। তবে এখন পরিবেশবান্ধব চাঁদমালা তৈরির কাজে এগিয়ে এসেছে কালনার পাল পরিবার। সেখানে পরিবেশবান্ধব উপকরণ দিয়েই তৈরি হচ্ছে দেবীর সাজের এই জিনিস।

আরও পড়ুন: ২৮১ বছরের পুজোর বিশেষত্ব, বাড়ির আনাচে কানাচে রয়েছে ইতিহাস

প্রায় ৪০ বছরেরও বেশি সময় ধরে ঐতিহ্যবাহী মালা এবং চাঁদমালা তৈরি করে আসছেন এই পরিবারের সদস্যরা। এখন তাঁরা প্লাস্টিকের ব্যবহার বন্ধ করে পরিবেশ সচেতনতার বার্তা দিচ্ছেন। দুর্গাপুজোর প্রাক্কালে জোর কদমে চলছে প্রস্তুতি। কালীপূজার সময় বাড়বে লাল ভেলভেট পেপারের তৈরি মালার চাহিদা, আশা শিল্পীদের। কলকাতা, বর্ধমান, নদীয়া, রানাঘাটসহ পশ্চিমবঙ্গের বিভিন্ন জেলায় এই চাঁদমালার ব্যাপক চাহিদা রয়েছে। রাজ্যের সীমানা ছাড়িয়েও পরিবেশবান্ধব চাঁদমালা পৌঁছে যায় ভিন রাজ্যেও।

এখানে চাঁদমালাগুলি মূলত মহিলারাই তৈরি করে থাকেন। যার ফলে নিজেদের কর্মসংস্থান তৈরির পাশাপাশি পরিবারের আর্থিক উন্নয়নে সহায়তা করেন তারা। এই শিল্পকর্ম শুধু ঐতিহ্যকেই বাঁচিয়ে রাখছে না, গ্রামীণ অর্থনীতিতেও বড় ভূমিকা রাখছে।